รัฐบาลไทย-ข่าวทำเนียบรัฐบาล-8 มิถุนายน วันทะเลโลก วธ. ร่วมกับ กองทัพเรือ เปิดมิติใหม่ปลูกจิตสำนึก-อนุรักษ์ท้องทะเล ผ่านงานศิลปะ ชวนเด็กๆ ปลูกปะการัง วาดภาพทะเล
วันพุธที่ 8 มิถุนายน 2565
8 มิถุนายน วันทะเลโลก  วธ. ร่วมกับ กองทัพเรือ เปิดมิติใหม่ปลูกจิตสํานึก-อนุรักษ์ท้องทะเล ผ่านงานศิลปะ ชวนเด็กๆ ปลูกปะการัง วาดภาพทะเล
8 มิถุนายน วันทะเลโลก  วธ. ร่วมกับ กองทัพเรือ เปิดมิติใหม่ปลูกจิตสํานึก-อนุรักษ์ท้องทะเล ผ่านงานศิลปะ ชวนเด็กๆ ปลูกปะการัง วาดภาพทะเลสร้างสรรค์ผลงานศิลปะผ่านโครงการ รวมพลัง "รักษ์ศิลปะ รักษ์วัฒนธรรม รักษ์ทะเล รักษ์สิ่งแวดล้อม"
8 มิถุนายน วันทะเลโลก วธ. ร่วมกับ กองทัพเรือ เปิดมิติใหม่ปลูกจิตสํานึก-อนุรักษ์ท้องทะเล ผ่านงานศิลปะ ชวนเด็กๆ ปลูกปะการัง วาดภาพทะเล สร้างสรรค์ผลงานศิลปะผ่านโครงการ รวมพลัง "รักษ์ศิลปะ รักษ์วัฒนธรรม รักษ์ทะเล รักษ์สิ่งแวดล้อม" เพื่อเฉลิมพระเกียรติสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา เนื่องในวันทะเลโลก ณ จังหวัดชลบุรี
วันที่ 8 มิถุนายน 2565 นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า กระทรวงวัฒนธรรม (วธ.) ร่วมกับกองทัพเรือ จัดกิจกรรมรวมพลัง "รักษ์ศิลปะ รักษ์วัฒนธรรม รักษ์ทะเล รักษ์สิ่งแวดล้อม" โดยมอบหมายให้นายโกวิท ผกามาศ ผู้อํานวยการสํานักงานศิลปวัฒนธรรมร่วมสมัย (สศร.) กระทรวงวัฒนธรรม ร่วมกับนาวาเอกวิษณุ จันศิริรัตน์ รองผู้อํานวยการกองกิจการพลเรือน หน่วยนาวิกโยธิน กองทัพเรือ ผู้บริหาร หน่วยบัญชาการนาวิกโยธิน โรงเรียนสัตหีบ และชมรมศิลปะเด็กสัตหีบ (หอศิลป์ถิ่นนาวี) เจ้าหน้าที่หน่วยงานที่เกี่ยวข้อง เข้าร่วม ณ บริเวณหน้ากองบัญชาการ หน่วยบัญชาการนาวิกโยธิน อําเภอสัตหีบ จังหวัดชลบุรี ซึ่งโครงการดังกล่าวจัดขึ้นเพื่อเป็นการเฉลิมพระเกียรติแด่สมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ที่ทรงมีพระดําริในการอนุรักษ์แนวปะการังกัลปังหาสิ่งมีชีวิตใต้ทะเลไทย และทรงห่วงใยปัญหาความเสื่อมโทรมของทรัพยากรธรรมชาติใต้ทะเลไทย โดยเฉพาะแนวปะการังในประเทศไทยซึ่งกําลังอยู่ในภาวะวิกฤต ดังนั้น การอนุรักษ์และการสร้างจิตสํานึกในการหวงแหนและรักษาสิ่งแวดล้อมตลอดจนระบบนิเวศ จึงมีความสําคัญต่อการดํารงอยู่ของปะการังและสิ่งมีชีวิตใต้ทะเลไทย
รมว.วธ. กล่าวอีกว่า วธ. โดย สศร. ซึ่งมีภารกิจในการส่งเสริม พัฒนาและต่อยอดงานศิลปะร่วมสมัยทั้ง 9 สาขา ให้สามารถนําองค์ความรู้ด้านศิลปะมาใช้ส่งเสริม พัฒนาและต่อยอด เพื่อสร้างสรรค์และจรรโลงสังคมในหลากหลายมิติ ได้เล็งเห็นถึงความสําคัญดังกล่าว จึงร่วมกับหน่วยบัญชาการนาวิกโยธิน กองทัพเรือ โรงเรียนสัตหีบ และชมรมศิลปะเด็กสัตหีบ (หอศิลป์ถิ่นนาวี) จัดกิจกรรมจิตอาสาการ อนุรักษ์แนวปะการังและสิ่งมีชีวิตใต้ทะเล ภายใต้โครงการรวมพลัง "รักษ์ศิลปะ รักษ์วัฒนธรรม รักษ์ทะเล รักษ์สิ่งแวดล้อม" เพื่อสนองพระดําริ และเฉลิมพระเกียรติสมเด็จพระเจ้าลูกเธอ เจ้าฟ้าสิริวัณณวรี นารีรัตนราชกัญญา ในฐานะที่ทรงได้รับรางวัล ศิลปินร่วมสมัยดีเด่นรางวัลศิลปาธร สาขาศิลปะการออกแบบ (แฟชั่นและเครื่องประดับ) ประจําปี 2561 และในโอกาส “วันทะเลโลก” วันที่ 8 มิถุนายน 2565 เพื่อให้ส่งเสริมเยาวชนและทุกภาคส่วนที่เกี่ยวข้อง มีความตระหนักในการอนุรักษ์ทะเลให้สวยงามและอุดมสมบูรณ์ ผ่านกิจกรรมต่าง ๆ อันมีศิลปะเป็นสะพานเชื่อมโยงการทํางานระหว่างคนกับธรรมชาติ ให้บรรลุตามเป้าหมาย และยังเป็นการน้อมนําพระราชปณิธานของพระบาทสมเด็จพระวชิรเกล้าเจ้าอยู่หัว รัชกาลที่ 10 ของปวงชนชาวไทยมาสืบสาน รักษา ต่อยอด ให้ท้องทะเลไทยมีความอุดมสมบูรณ์ เพื่อเป็นแหล่งทรัพยากรทางทะเลและมรดกอันล้ําค่าของคนไทยสืบไป”
ด้านนายโกวิท ผกามาศ ผอ.สศร. กล่าวว่า สําหรับกิจกรรมภายในงาน ประกอบด้วย 4 กิจกรรม ได้แก่ 1.การปลูกปะการัง เพื่อการอนุรักษ์แนวปะการังและสิ่งมีชีวิตใต้ทะเล 2.การประกวดวาดภาพ ในหัวข้อ "มหัศจรรย์สีสันใต้ทะเล "และพิธีมอบรางวัลแก่เยาวชนที่ชนะการประกวดภาพวาดระบายสีทั้ง 3 ประเภทได้แก่อายุ 5-8 ปี ประเภทอายุ 9-12 ปี และประเภทอายุ 13-15 ปี จํานวน 18 คน 3.การสร้างสรรค์งานศิลปะบนถุงผ้า เพื่อมอบให้กับโรงพยาบาลในพื้นที่อําเภอสัตหีบชลบุรี จํานวน 2 แห่ง ประกอบด้วยโรงพยาบาลสมเด็จพระนางเจ้าสิริกิติ์และโรงพยาบาลอาภากรเกียรติวงศ์ ได้นําไปใช้ประโยชน์อย่างคุ้มค่า 4.การจัดแสดงผลงานศิลปะของเด็ก ๆ ที่เข้าร่วมประกวดและผลงานศิลปะจากโครงการสื่อสีน้ําโลก และผลงานของหอศิลป์ถิ่นนาวี ได้แก่ ผลงานเพลินศิลป์ ถิ่นนาวี ซึ่งเป็นการส่งเสริมความรู้ด้านศิลปะควบคู่การปลูกฝังแนวคิดการอนุรักษ์ธรรมชาติและสิ่งมีชีวิตใต้ท้องทะเลอีกด้วย
ขณะที่นาวาเอกวิษณุ จันศิริรัตน์ รองผู้อํานวยการกองกิจการพลเรือน หน่วยนาวิกโยธิน กองทัพเรือ กล่าวว่า นับเป็นเวลา 8 ปีแล้วที่ทางกองทัพเรือ ได้จัดกิจกรรมดําน้ําปลูกปะการัง เก็บขยะใต้ทะเล และตรวจวัดคุณภาพน้ํา เพื่อให้มีสภาพแวดล้อมที่เหมาะแก่การอยู่อาศัยของสัตว์น้ํา ในพื้นที่รับผิดชอบบริเวณอ่าวนาวิกโยธิน ประมาณ 4 ตารางกิโลเมตร โดยใช้แท่นปูนวางเป็นฐานและนําปะการังไปวางเป็นกลุ่ม ๆ เมื่อปะการังเจริญเติบโตใหญ่ขึ้น ก็จะเชื่อมประสานกันและค้ํายันลงไปในดินได้ ล่าสุดได้ส่งนักประดาน้ําลงไปตรวจวัดจํานวนปะการัง พบว่า มีปริมาณปะการังในอ่าวเพิ่มขึ้นกว่า 4,000 ตารางเมตร ซึ่งประโยชน์ของการเพิ่มจํานวนปะการัง จะช่วยให้ท้องทะเลอ่าวไทยมีความอุดมสมบูรณ์มากยิ่งขึ้น เพราะเมื่อมีปะการังมากขึ้น สัตว์ทะเลต่าง ๆ ก็จะมาอาศัย หลบคลื่นลมพายุ และเป็นแหล่งอาหารอันอุดมสมบูรณ์ของสัตว์น้ําอีกด้วย นอกจากนี้ ยังนําเยาวชนและชุมชนมาทําปะการังและกิจกรรมต่างๆ ร่วมกันในแต่ละปี โดยหน่วยนาวิกโยธินจะดําน้ําลงไปปลูกปะการังให้แก่ผู้สนใจในกิจกรรมการณรงค์อนุรักษ์ทะเลไทยด้วยการปลูกปะการัง